**Alexandria Ocasio-Cortez** (13. oktobar 1989) američka je političarka i aktivistkinja. Članica je Demokratske stranke i Predstavničkog doma Kongresa SAD u kojem predstavlja 14. distrikt Njujorka, od 3. januara 2019. godine. Distrikt obuhvata istočni deo Bronksa i delove severno-centralnog Kvinsa u Njujorku.

Pre osvajanja poslaničkog mesta u Predstavničkom domu SAD, pobedila je na unutarstranačkim izborima Demokrata. Najmlađa je žena koja je ikada služila u Kongresu SAD.

Okasio-Kortez se izjašnjava kao demokratska socijalistkinja i ima podršku progresivnih organizacija i osoba.

Mladost i obrazovanje
---------------------

Okasio-Kortez je rođena 13. oktobra 1989. godine u Bronksu, Njujork, SAD. Njen pokojni otac Serhio Okasio, po zanimanju arhitekta, takođe je iz Bronksa, a njena majka Blanka Okasio-Kortez je iz Portorika. Do svoje pete godine, živela je s porodicom u jugoistočnom delu Bronksa. Zatim su se preselili u Jorktaun Hajts, u predgrađe okruga Vestčester, gde je živela dok nije odlučila da želi studirati u Bostonu.

Dok je pohađala srednju školu u Jorktaun Hajtsu od 2003. do 2007. godine osvojila je drugo mesto na Međunarodnom sajmu nauke i inženjerstva istraživačkim projektom u području mikrobiologije. Za nagradu, Linkolnova laboratorija na Masačusetskom institutu za tehnologiju (MIT) nazvala je mali asteroid po njoj: „23238 Okasio-Kortez".

Upisala je i 2011. godine diplomirala ekonomiju i međunarodne odnose na Univerzitetu u Bostonu sa odličnim ocenama, a jedan od profesora pohvalio ju je zbog „odličnih analitičkih sposobnosti". Za vreme fakulteta stažirala je kao asistentkinja za pokojnog senatora Teda Kenedija, brata čuvenog predsednika Džona Kenedija. Ali, nakon fakulteta preusmerila se s ustaljene rute za mlade političke karijeriste na aktivizam i rad u lokalnoj zajednici.

Kad se vratila u Bronks, posvetila se projektima za poboljšanje dečije pismenosti i obrazovanja. A osim u Sandersovoj kampanji, svoje je političke ideale oštrila u protestima Američkih starosedelaca i ekoloških aktivista protiv naftovoda, koji se gradi preko njihove zemlje. Uz to je godinama držala letnje kurseve za liderstvo u zajednici pri Nacionalnom hispanskom institutu. Na unutarstranačku kandidaturu za Predstavnički dom SAD 2018. godine ju je nagovorila politička inicijativa proizašla iz Sandersove kampanje, a sve do tada radila je kao konobarica u meksičkom restoranu na Menhetnu.

Izbori 2018.
------------

Aleksandrija Okasio-Kortez, jul 2018.
Na unutarstranačkim izborima Demokrata za predstavnika 14. distrikta Njujorka u Kongresu SAD održanim 26. juna 2018. godine pobedila je Džozefa Kraulija, dugogodišnjeg predstavnika Njujorčana u Kongresu, čime je, prema opisima medija, ostvarila veliko iznenađenje. Dodatnu uverljivost unutarstranačkoj pobedi Kortezove doprinosi to što izričito odbija da koristi bilo kakav novac iz korporativnog sektora za svoju kampanju. Uspela je da prikupi oko 300.000 dolara od pojedinačnih donacija (prosečna donacija bila je 18 dolara). Krauli je, sa druge strane, imao deset puta više sredstava, a okarakterisan je kao čovek koji nije u dodiru sa svojim glasačima.

Nakon unutarstranačkih izbora, pobedila je i republikanskog protivnika Entonija Papasa na opštim izborima za Predstavnički dom SAD 6. novembra 2018. godine, i sa 29 godina je postala najmlađa žena koja je ikada služila u Kongresu Sjedinjenih Američkih Država.

Politički program
-----------------

Okasio-Kortez u realpolitici promoviše izraženi socijaldemokratski program po uzoru na skandinavski model, koji podrazumeva univerzalno javno dostupno zdravstvo i obrazovanje, progresivno oporezivanje koje uključuje graničnu poresku stopu od 70 % za prihode iznad 10 miliona dolara, podizanje minimalne plate na 15 dolara po satu kako bi svi imali „platu dovoljnu za život", energetsku politiku koja se oslanja na 100 % obnovljive izvore energije i „Zeleni novi dogovor" kao odgovor na potencijalno katastrofalne klimatske promene.

Neke stavke programa Okasio-Kortez su i ukidanje savezne imigracione službe koja je zadužena za kontroverzne deportacije imigranata, zaustavljanje pravitizacije zatvora, donošenje zakona o kontroli oružja, poštovanje ljudskih i manjinskih prava uključujući prava LGBT zajednice, stanovanje kao ljudsko pravo, te savezna garancija zaposlenja — predlog koji se čini kao kombinacija univerzalnog javnog prihoda, javnih radova i povišene minimalne plate.

Izjave
------

„Na nas, milenijance, gledaju kao na neke sirote klince koji nemaju pojma o životu, a mi smo u kasnim dvadesetim, mi smo u tridesetim, i mi ćemo morati da se nosimo sa klimatskim promenama, automatizacijom, sa promenama u ekonomiji… Zaslužujemo da imamo mesto za stolom"; „Verujem da u modernom, moralnom i dobrostojećem društvu nijedna osoba u Americi ne bi smela da bude toliko siromašna da ne može da živi. Važna mi je zdravstvena zaštita kao ljudsko pravo, važno mi je da svako dete, bez obzira na to gde je rođeno, ima pristup koledžu ili srednjoj stručnoj školi, ako odabere taj put. Mislim da nijedna osoba ne treba da bude bez krova nad glavom ako imamo javne strukture i politike kojima se omogućava da ljudi imaju dom i hranu i da vode dostojanstven život u Sjedinjenim Američkim Državama"; „Ja se ne kandidujem iz levog miljea, ja se kandidujem sa dna. Kandidujem se da snažno zastupam američku radničku klasu. To je moja zvezda vodilja. Oduvek je bila. Zauvek će biti.", neke su od izjava kojima je tokom kampanje za izbore unutar Demokratske stranke u 14. distriktu u Njujorku nastupila mlada političarka Aleksandrija Okasio-Kortez.

Spoljašnje veze
---------------

* Zvanički sajt Arhivirano 2018-06-30 na Wayback Machine-u
* Alexandria Ocasio-Cortez na Twitteru